**Proces - verbal**

**al ședinței extraordinare a Consiliului Județean Vrancea**

**din data de 9 ianuarie 2023**

În data de 9 ianuarie 2023, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocată prin Dispoziția președintelui consiliului județean nr. 2 din 05.01.2023.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Cătălin Toma, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat dupa ședință, și prin transmiterea dezbaterilor online.

Cvorumul necesar pentru ca ședința sa fie legal constituită a fost întrunit, prezenți fiind 31 de aleși județeni din care - 30 de consilieri județeni din 31 de consilieri județeni în funcție, plus președintele consiliului județean, absent fiind domnul consilier județean Guguianu Constantin.

În conformitate cu prevederile legale, președintele consiliului județean a dat cuvântul secretarului general al județului pentru a supune spre aprobare procesul-verbal al ședinței ordinare din data de 21 decembrie 2022.

**Fiind supus votului plenului consiliului județean, procesul-verbal a fost aprobat în unanimitate, fără observații.**

**Președintele Consiliului Județean Vrancea, domnul Cătălin Toma,**  a precizat că pentru desfășurarea serviciului de transport public județean de persoane și respectarea drepturilor câștigate de operatorii de transport se impune modificarea Hotărârii nr. 297/2022, iar pentru încadrarea în calendarul întocmirii bugetului fiecărei unități administrativ- teritoriale este necesară repartizarea fondului la dispoziția consiliului județean estimat a fi încasat în perioada 2024-2026.

**S-a trecut la prezentarea proiectelor de hotărâri înscrise pe ordinea de zi a ședinței:**

1. „Modificarea și completarea Hotărârii Consiliului Județean Vrancea nr. 297 din 21 decembrie 2022 privind aprobarea modalităților de efectuare a serviciului public de transport județean de persoane efectuat prin curse regulate în județul Vrancea, începând cu data de 1 ianuarie 2023” .

2. “ Repartizarea pe unităţi administrativ-teritoriale din Județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa în anul 2023, precum şi sumele defalcate din TVA și impozitul pe venit previzionat pe anii 2024 – 2026” .

**Președintele Consiliului Județean Vrancea, domnul Cătălin Toma,** a precizat că, după convocarea consiliului județean în ședință ordinară, a mai fost definitivat proiectul de hotărâre privind „ Stabilirea tarifelor de călătorie, atribuirea și emiterea licențelor de traseu, provizorii, operatorilor de transport selectați în urma procedurii de negociere fără publicarea prealabilă a unui anunț de intenție din data de 30.12.2022, pentru traseele din Programul județean de transport public de persoane prin curse regulate pentru perioada 2022 – 2028 și atribuirea în gestiune delegată a serviciului de transport public județean de persoane prin curse regulate”, acesta îndeplinind condițiile legale, fiind însoțit de raportul direcției de resort, precum și de avizul comisiei de specialitate.

A mai menționat că inițierea acestui proiect de hotărâre s-a impus în regim de urgență în vederea asigurării continuității serviciului public județean de transport persoane prin curse regulate, în condițiile în care încheierea contractelor de delegare a gestiunii și eliberarea licențelor de traseu necesită aprobarea prealabilă a acestor operațiuni prin hotărâre a Consiliului Județean Vrancea. A propus așadar suplimentarea ordinii de zi cu proiectul amintit mai sus.

**Atât suplimentarea ordinii de zi, cât și ordinea de zi a ședinței au fost aprobate cu unanimitate de voturi.** (30 voturi ”*pentru*”)

Președintele Consiliului Județean Vrancea a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de specialitate și de avizele comisiilor de specialitate și a reamintit consilierilor județeni că au obligația să nu participe la adoptarea proiectelor de hotărâri în care ar putea fi în conflict de interese.

**Domnul consilier județean Vasile Marin** a anunțat că se abține de la votarea proiectelor de hotărâri aflate la punctele 1 si 3 pe ordinea de zi.

**Ulterior, s-a trecut la dezbaterea proiectelor de hotărâri.**

**La punctul 1** proiectul privind „Modificarea si completarea Hotărârii Consiliului Județean Vrancea nr. 297 din 21 decembrie 2022 privind aprobarea modalităților de efectuare a serviciului public de transport județean de persoane efectuat prin curse regulate în județul Vrancea, începând cu data de 1 ianuarie 2023”.

**Fiind supus votului, proiectul de hotărâre a fost adoptat în unanimitate.** (30 voturi ”*pentru*”)

**La punctul 2** proiectul privind “ Repartizarea pe unități administrativ-teritoriale din Județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa in anul 2023, precum şi sumele defalcate din TVA și impozitul pe venit previzionat pe anii 2024 – 2026”.

**Fiind supus votului, proiectul de hotărâre a fost adoptat în unanimitate.** (31 voturi ”pentru”)

**La punctul 3** proiectul privind „ Stabilirea tarifelor de călătorie, atribuirea și emiterea licențelor de traseu, provizorii, operatorilor de transport selectați în urma procedurii de negociere fără publicarea prealabila a unui anunț de intenție din data de 30.12.2022, pentru traseele din Programul județean de transport public de persoane prin curse regulate pentru perioada 2022 – 2028 și atribuirea în gestiune delegată a serviciului de transport public județean de persoane prin curse regulate”.

**Domnul consilier județean Lepădatu Mihăiță** a întrebat care este stadiul licitației demarată anul trecut și când se va face public rezultatul acesteia.

**Doamna Hărăbor Valentina, Șef serviciu achiziții publice,** a precizat că licitația e în etapa de analiză a propunerilor financiare, iar raportul procedurii va fi făcut public după aprobarea acestuia. A mai menționat că estimează finalizarea procedurii în cauză la sfârșitul lunii februarie.

**Fiind supus votului, proiectul de hotărâre a fost adoptat î n unanimitate.** (30 voturi ”pentru”)

Epuizându-se punctele înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea din 9 ianuarie 2023.

 **Președintele**

**Consiliului Județean Vrancea**

**Cătălin TOMA**

 **Secretar general al județului**

 **Raluca Dan**